KIRJALLINEN KYSYMYS E-3477/00 esittäjä(t): Alexander de Roo (Verts/ALE) komissiolle. Brabantse Wal -alueen eristysputket.



Virallinen lehti nro 174 E , 19/06/2001 s. 0060 - 0061



KIRJALLINEN KYSYMYS E-3477/00 esittäjä(t): Alexander de Roo (Verts/ALE) komissiolle (8. marraskuuta 2000) Aihe: Brabantse Wal -alueen eristysputket De Zoom Kalmthoutse Heide -rajapuistossa (joka kuuluu Brabantse Wal -alueeseen) laskettiin tämän vuoden heinäkuussa 24 niin kutsuttua eristysputkea maahan. Kyseiset putket suojaavat myöhemmin vedettäviä lasikuitukaapeleita. Putkien maahanlaskussa käytettiin raskaita koneita, jonka johdosta laajoja viheralueita tuhoutui ja rauha häiriintyi. Brabantse Wal -alue on EU:n lintudirektiivin mukainen erityissuojelualue. Woensdrechtin kunnan osaksi näyttää jäävän toteutettujen toimien jälkivalvonta. Onko komissio samaa mieltä siitä, että kyseisiä eristysputkia ei olisi pitänyt asentaa rajapuistoon, erityisesti kun huomioon otetaan se, että puiston vieressä on päällystetty polku, jota olisi voinut käyttää vaihtoehtoisena reittinä putkille? Katsooko komissio myös, että Woensdrechtin kunnalla on oikeus vähintäänkin jonkinlaiseen korvaukseen aiheutettujen vahinkojen korjaamiseksi? Onko komissio kanssani yhtä mieltä siitä, että alankomaalaisten viranomaisten tulee tehostaa lintudirektiivin merkitystä ja sisältöä koskevaa tiedottamistaan paikallisille tahoille, jotta estetään edellä mainitun tapauksen kaltaisten toimien jatkuminen? Margot Wallströmin komission puolesta antama vastaus (18. joulukuuta 2000) Komissio ei ole ollut tietoinen, että Belgian ja Hollannin rajalla sijaitsevassa De Zoom Kalmthoutse Heide -puistossa (joka kuuluu Brabantse Wal -alueeseen) on laskettu maahan 24 kaapeliputkea heinäkuussa 2000. Brabantse Wal -alue on määritelty luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY(1) määritellyksi erityiseksi suojelualueeksi. Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) 7 artiklassa säädetään, että erityisiin suojelualueisiin sovelletaan mainitun direktiivin 6 artiklan 3 ja 4 kohdasta aiheutuvia velvoitteita. Direktiivin 92/43/ETY 6 artiklan 3 kohdassa säädetään, että kaikki suunnitelmat tai hankkeet, jotka saattavat vaikuttaa kyseessä olevaan alueeseen merkittävästi, on arvioitava asianmukaisesti. Kansalliset viranomaiset antavat hyväksyntänsä hankkeelle vasta varmistuttuaan siitä, että se ei vaikuta kyseisen alueen koskemattomuuteen, ja kuultuaan tarvittaessa kansalaisia. Direktiivin 92/43/ETY 6 artiklan 4 kohdassa säädetään, että jos hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000:n yleinen kokonaisuus säilyy yhtenäisenä. Jäsenvaltion on ilmoitettava komissiolle toteutetut korvaavat toimenpiteet. Kaapeliputkilla ei todennäköisesti sinänsä ole merkittäviä vaikutuksia erityiseen suojelualueeseen. Viheralueiden tuhoamisella on voinut olla direktiivin 92/43/ETY 6 artiklan 3 ja 4 kohdassa tarkoitettuja merkittäviä vaikutuksia, mikä riippuu tapauksen olosuhteista. Komissiolle ei ole kuitenkaan toimitettu mitään tietoja asiasta. Jos merkittäviä vaikutuksia ei ole, viranomaiset eivät ole velvollisia harkitsemaan vaihtoehtoisia ratkaisuja, osoittamaan yleisen edun kannalta pakottavien syiden olemassaoloa tai toteuttamaan 6 artiklan 4 kohdassa säädettyjä korvaavia toimenpiteitä. Jäsenvaltioilla on ensisijainen vastuu varmistaa, että yhteisön lainsäädäntöä noudatetaan kaikilla tasoilla. Lainsäädännön noudattamisen valvonta kuuluu jäsenvaltioille, joten komissio ei voi antaa suosituksia siitä, miten se pitäisi toteuttaa. (1) EYVL L 103, 25.4.1979. (2) EYVL L 206, 22.7.1992.